Veliki Tunb

Veliki Tunb (perz. تنب بزرگ) je otok u Perzijskom zaljevu. Geografski je smješten 11,2 km istočno od Malog Tunba, 27,2 km jugozapadno od Kešma, te 41,6 km od luke Bandar-e Lenge. Kružnog je oblika s približnim promjerom od 4 km i ima površinu od 10,3 km², a najveća visina mu je 52,5 m. Flora otoka sastoji se od bujne trave i grmlja koji prekrivaju otok u kasnu zimu i rano proljeće, dok na središnjim i jugozapadnim obalama prevladavaju smokve i palme. Fauna uključuje ptice, guštere i zmije, a ranije je obilovala i divljim kozama, antilopama i zečevima koji su iščezli sredinom 20. stoljeća prilikom britanske kontrole nad otokom. Postoji i nekoliko manjih izvora, no voda je uglavnom bočata. Historijski, otok je bio pod iranskom kontrolom do sredine 1900-ih godina kada ga zauzimaju Britanci i upravljaju njime iz današnjih Emirata. Prilikom britanskog povlačenja s ovih protektorata Iran je Veliki i Mali Tunb zaposjeo vojskom, a nakon proglašenja nezavisnosti Ujedinjeni Arapski Emirati počinju svojatati otoke čime započinje dugogodišnji spor. Veliki Tunb broji oko 300 stanovnika, a gospodarstvo mu je orijentirano na ribarstvo, vađenje bisera, te rudarenje crvenog oksida. Na jugoistoku otoka nalazi se Aerodrom Veliki Tunb. Veze Mali Tunb Perzijski zaljev Popis iranskih otoka Literatura (en) Mirfendereski, Guive (20. srpnja 2005.). Tonb. Encyclopædia Iranica. New York: Columbia University. (en) Mojtahed Zadeh, Pirouz (2006.). Boundary Politics and International Boundaries of Iran. Boca Raton, Florida: Universal Publishers. ISBN 9781581129335. OCLC 182432238. Ostali projekti